2019. gada Noteikumi Nr.

Rīgā (prot. Nr.   .§)

**Higiēnas prasības baseina un pirts pakalpojumiem**

Izdoti saskaņā ar

Epidemioloģiskās drošības

likuma 38.¹ panta pirmo daļu

**I. Vispārīgie jautājumi**

1. Noteikumi nosaka higiēnas prasības publiskas lietošanas baseiniem, kā arī publiskas lietošanas pirtīm.

2. Noteikumi neattiecas uz baseiniem un pirtīm, kas tiek lietoti personīgām vajadzībām.

3. Par šo noteikumu prasību ievērošanu ir atbildīgs saimnieciskās darbības veicējs, kas piedāvā baseina vai pirts pakalpojumus (turpmāk – pakalpojuma sniedzējs).

4. Pakalpojuma sniedzēja pienākums ir sniegt cilvēka dzīvībai un veselībai drošus pakalpojumus.

5. Šo noteikumu prasību izpildi kontrolē Veselības inspekcija.

**II. Baseina un pirts lietošanas higiēnas prasības**

6. Pakalpojuma sniedzējs izstrādā iekšējās kārtības noteikumus un dara tos publiski pieejamus. Iekšējās kārtības noteikumi ir izvietoti laukumā, kas nav mazāks par 21 × 30 cm, lai apmeklētāji tos varētu viegli ieraudzīt un salasīt.

7. Iekšējās kārtības noteikumos iekļauj higiēnas prasības baseina un pirts apmeklētājiem pirms un pēc baseina un pirts izmantošanas.

8. Pakalpojuma sniedzējs nodrošina baseina un pirts iekšējās kārtības noteikumu ievērošanu.

9. Pakalpojuma sniedzējs nodrošina, ka personas, kas uzrauga drošību baseinos un pirtīs, ir ieguvušas apliecību par pamatzināšanu apguvi pirmās palīdzības sniegšanā.

**III. Prasības baseina un pirts telpām un to iekārtojumam**

10. Baseinu un pirts iekārtu uzstāda un izmanto saskaņā ar ražotāja norādījumiem, ekspluatācijas un apkopes instrukcijām. Minētie dokumenti ekspluatācijas un apkopes vajadzībām, kā arī kontrolējošajai institūcijai ir pieejami oriģinālvalodā un valsts valodā.

11. Pakalpojumu sniegšanas vietā ir šādas telpas vai telpu grupas:

11.1. darbinieku telpas;

11.2 ģērbtuves;

11.3. tualetes (vīriešu, sieviešu un darbinieku);

11.4. dušas;

11.5. baseinu vai pirts telpas atbilstoši piedāvātajam pakalpojumam;

11.6. saimniecības telpas (mazgāšanas un dezinfekcijas līdzekļu, kā arī telpu uzkopšanas, baseina un pirts inventāra novietošanai, tīrās veļas glabāšanai).

12. Lai nodrošinātu baseina un pirts atbilstību higiēnas prasībām:

12.1. baseina un pirts telpas neapmeklē virsdrēbēs un āra apavos;

12.2. ģērbtuves, tualetes telpas un dušas iekārtas izkārto tā, lai apmeklētāji tās var izmantot pirms došanās uz baseinu vai pirti;

12.3 paredz ne mazāk kā vienu dušas iekārtu uz 30 baseina apmeklētājiem;

12.4. ja tiek nodrošināts pirts pakalpojums mazgāšanās mērķim, ir ierīkota pirts mazgātava, ko aprīko ar ūdens krāniem aukstajam un karstajam ūdenim un dušas ierīcēm (turpmāk - mazgātava), paredzot vismaz vienu ūdens krānu un vienu dušas ierīci uz 10 apmeklētajiem,

12.5. mazgāšanas un dezinfekcijas līdzekļu uzglabāšanas vieta nav pieejama apmeklētājiem.

13. Baseina un pirts telpas, kā arī tajās izvietotās iekārtas ir aprīkotas un uzturētas tā, lai novērstu negadījumu risku. Sienu un grīdu apdarē izmanto viegli tīrāmus materiālus, kas paredzēti mitrai uzkopšanai un dezinfekcijai. Grīdas segumam telpās izmanto materiāla pārklājumu, kas nav slidens.

14. Pirts lāvas telpā sienas ir apdarinātas un soli izgatavoti no koka vai cita veselībai nekaitīga un droša materiāla.

15. Individuālai lietošanai paredzētās vannas katru iekārto atsevišķā kabīnē.

16. Ģērbtuvē iekārto soliņus, skapīšus un āķus mantu novietošanai, kā arī aprīkotu vietu matu žāvēšanai vai drošības prasībām atbilstošu vietu individuālo matu žāvējamo ierīču lietošanai.

17. Dušas telpu aprīko ar dušas iekārtām, un aprīkojumu mazgāšanās piederumu novietošanai. Vismaz vienu dušas iekārtu aprīko ar gludām, viegli mazgājamām, dezinficējamām un necaurspīdīgām starpsienām.

18. Tualetes telpā nodrošina roku mazgātni, tualetes papīru, šķidrās ziepes un vienreizējās lietošanas roku susināšanas līdzekļus vai roku žāvēšanas iekārtas.

19. Baseina un pirts dušas telpās un tualetes telpās ir nodrošināta nepārtraukta aukstā un karstā ūdens padeve. Karstā ūdens temperatūra izejā no siltummaiņa ir ne zemāka par +55 oC.

20. Baseinam (izņemot gadījumus, ja baseinam tiek pievadīts jūras ūdens vai minerālūdens), pirtij, dušas telpām un tualetes telpām pievadāmais ūdens atbilst dzeramā ūdens obligātajām nekaitīguma prasībām.

21. Baseina ūdens temperatūra ir 26 ºC–30 ºC, izņemot, ja paredzēts aukstais baseins relaksācijai pēc pirts. Baseinā, kas paredzēts tikai bērniem, ūdens temperatūra ir 28 ºC–32 ºC. Baseiniem, kas tiek izmantoti kā masāžas vannas, var tikt noteikta augstāka ūdens temperatūra, bet nepārsniedzot 38 ºC. Baseiniem, kuri paredzēti medicīniskās rehabilitācijas pakalpojumu sniegšanai, sporta sacensībām, treniņiem, peldētapmācībai, niršanai vai citam specifiskam mērķim, var tikt noteikta cita baseina ūdens temperatūra atbilstoši pakalpojumam nepieciešamajām prasībām. Ūdens temperatūras rādītāji ir izlikti apmeklētājiem redzamā vietā.

22. Gaisa temperatūra telpā, kurā atrodas viens vai vairāki baseini, nav zemāka par 26 ºC. Gaisa temperatūras rādītāji ir izlikti apmeklētājiem redzamā vietā.

23. Pakalpojuma sniedzējs veic šo noteikumu 21. un 22. punktā minēto rādītāju paškontroli, informāciju par veiktajiem mērījumiem dokumentē saskaņā ar šo noteikumu 1.pielikumu un uzglabā kontroles institūcijai pieejamā vietā.

24. Telpā, kurā atrodas baseins, pirts, kā arī visās ar tiem saistītajās telpās ir ierīkots vispārējs mākslīgais apgaismojums. Mākslīgais apgaismojums telpā, kurā atrodas baseins, nav mazāks par 300 luksiem, bet pārējās telpās – nav mazāks par 100 luksiem. Āra baseiniem nodrošina apgaismojumu diennakts tumšajā laikā.

**IV. Higiēnas prasību nodrošināšana baseina un pirts telpām un iekārtām**

25. Lai nodrošinātu tīrību un kārtību telpā, kurā atrodas baseins, pirts un pārējās ar baseina un pirts darbību saistītajās telpās, regulāri, bet ne retāk kā reizi dienā, telpas uzkopj, izmantojot tīrīšanas un dezinfekcijas līdzekļus. Pakalpojuma sniedzējs izstrādā telpu tīrīšanas un dezinfekcijas plānu.

26. Legionelozes profilaksei vismaz reizi nedēļā veic 3 minūšu ilgu karstā un aukstā ūdens notecināšanu dušās, kas tiek izmantotas retāk kā reizi nedēļā. Reizi ceturksnī veic dušu galviņu tīrīšanu no organiskā un neorganiskā aplikuma un dezinfekciju. Informāciju par veiktajiem legionelozes profilakses darbiem dokumentē atbilstoši 1. pielikumamun uzglabā kontroles institūcijai pieejamā vietā.

27. Pirts personāls pēc katra apmeklētāja mazgā un dezinficē viņa lietoto mazgājamo bļodu, kā arī vannu.

28. Ja pirts un baseina apmeklētāji tiek nodrošināti ar veļu (dvieļi, palagi), tā ir tīra un tiek mainīta pēc katra apmeklētāja. Tīro veļu uzglabā atsevišķi.

**V. Prasības baseina ūdens kvalitātes nodrošināšanai**

29. Pirms ūdens iepildīšanas tukšu baseinu tīra, dezinficē un skalo ar ūdeni.

30. Ūdens ieplūdes vietās baseinā ūdens padeves ātrums nepārsniedz 2,0 m/s, bet baseinos, kas nav dziļāki par 800 mm, pie kāpnēm un mācību zonās ūdens padeves ātrums nepārsniedz 0,5 m/s. Ūdens izplūdes vietās baseinā ūdens ātrums nav lielāks par 0,5 m/s.

31. Baseinu ar recirkulācijas ūdens sistēmu un speciālu ūdens attīrīšanas sistēmu iekārtas atbilst preču un pakalpojumu drošības jomu regulējošo normatīvo aktu prasībām un tās uztur atbilstoši ekspluatācijas noteikumiem. Baseinā ar recirkulācijas ūdens sistēmu un tilpumu 200 m3 vai lielāku nodrošina ūdens attīrīšanas sistēmas iekārtas nepārtrauktu darbību visu diennakti. Ja baseina ar recirkulācijas ūdens sistēmu tilpums ir mazāks par 200 m3, nodrošina ūdens attīrīšanas sistēmas iekārtas darbību baseina izmantošanas dienā, ievērojot baseina iekārtu ražotāja instrukciju.

32. Baseinā ar ūdens attīrīšanas sistēmas iekārtu ūdeni attīra un dezinficē, ievērojot baseina iekārtu ražotāja instrukciju un iekārtu ekspluatācijas noteikumus.

33. Baseinu un ūdens caurules mazgā, dezinficē un skalo ar ūdeni, izmantojot spiedienu, kā arī ūdeni pilnīgi nomaina:

33.1. Baseinā (neatkarīgi no tilpuma) ar recirkulācijas un automātisko ūdens attīrīšanas sistēmu – ne retāk kā reizi gadā;

33.2. Baseinā (neatkarīgi no tilpuma) ar recirkulācijas sistēmu un kurā ūdens attīrīšanai manuāli tiek izmantoti ķīmiskie līdzekļi – ne retāk kā divas reizes gadā;

33.3. Baseinā vai vannā, kas paredzēta individuālai lietošanai vai lietošanai vienlaicīgi vairākiem apmeklētājiem (neatkarīgi no tilpuma), kurā nav ierīkota recirkulācijas un ūdens attīrīšanas sistēma – pēc katras lietošanas reizes.

34. Informāciju par baseina un to sistēmu uzturēšanas, tīrīšanas, dezinfekcijas, apkopes un ūdens nomaiņas darbiem dokumentē atbilstoši 1. pielikumam un uzglabā kontroles institūcijai pieejamā vietā.

35. Baseinā nodrošina ūdens kvalitāti atbilstoši šo noteikumu 2. pielikumā noteiktajiem ūdens kvalitātes fizikāli ķīmiskajiem un mikrobioloģiskajiem rādītājiem. Ja baseinam tiek pievadīts jūras ūdens vai minerālūdens, tā kvalitāte atbilst šo noteikumu 2. pielikumā noteiktajiem ūdens kvalitātes mikrobioloģiskajiem rādītājiem. Āra baseinos ūdens kvalitāte atbilst normatīvajos aktos par peldvietas ūdens kvalitātes tūlītējas novērtēšanas rādītājiem, robežlielumiem un analīzes metodēm noteiktajām prasībām.

36. Pakalpojuma sniedzējs veic baseina ūdens pH un dezinfektantu atlikuma paškontroli saskaņā ar šo noteikumu 1.pielikumu, izņemot šo noteikumu 33.3. punktā minētajiem baseiniem un vannām. Informāciju par veikto paškontroli dokumentē un uzglabā kontroles institūcijai pieejamā vietā.

**XI. Noslēguma jautājums**

37. Šo noteikumu [17. punktā](https://likumi.lv/ta/id/69952#p18) noteiktā prasība attiecībā uz vismaz vienas dušas iekārtas aprīkošanu ar gludām, viegli mazgājamām, dezinficējamām un necaurspīdīgām starpsienām ir obligāta, ja baseina vai pirts pakalpojums tiek sniegts jaunbūvētā, atjaunotā vai pārbūvētā publiskā būvē, kuras projektēšana uzsākta pēc 2020.gada 1.aprīļa

Ministru prezidents A. K. Kariņš

Veselības ministre I. Viņķele

Iesniedzējs: Veselības ministre I. Viņķele

Vīza: Valsts sekretāre D. Mūrmane-Umbraško